SOLIQ TOʻLOVChILARGA NOL DARAJALI STAVKANI QOʻLLASh NATIJASIDA HOSIL BOʻLGAN QOʻShILGAN QIyMAT SOLIGʻINING ORTIQChA SUMMASINI QAYTARISh TOʻGʻRISIDA NIZOMNI TASDIQLASh HAQIDA
(resolution, 2016-04-11)

Oʻzbekiston Respublikasi Soliq kodeksining 228-moddasiga muvofiq qaror qilamiz: 1. Ilova qilinayotgan Soliq toʻlovchilarga nol darajali stavkani qoʻllash natijasida hosil boʻlgan qoʻshilgan qiymat soligʻining ortiqcha summasini qaytarish toʻgʻrisidagi Nizom tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan vaqtdan boshlab oʻn kundan keyin kuchga kiradi. Ushbu Nizom Oʻzbekiston Respublikasi Soliq kodeksining 227 va 228-moddalariga muvofiq soliq toʻlovchilarga nol darajali stavkani qoʻllash natijasida hosil boʻlgan qoʻshilgan qiymat soligʻining ortiqcha summasini qaytarish tartibini belgilaydi. 1. Mazkur Nizomda qoʻshilgan qiymat soligʻi (keyinchalik — QQS)ning ortiqcha summasi deganda haqiqatda olingan tovarlar (ishlar, xizmatlar) uchun toʻlangan (toʻlanadigan) QQS summasining nol stavkasi boʻyicha soliq solinadigan oborotlar uchun ishlatiladigan qismi uchun hisoblab yozilgan summasidan oshib ketishi tushunilishi kerak. 2. QQS summasini qaytarilishi quyidagi ketma-ketlikda amalga oshiriladi: Oʻzbekiston Respublikasi Soliq kodeksining 207-moddasiga asosan toʻlanishi kerak boʻlgan QQS summasini (Oʻzbekiston Respublikasi norezidentlari tomonidan taqdim qilingan ishlar va xizmatlar boʻyicha QQS summasini) qoplashga; korxonaning boshqa soliqlardan boʻlgan qarzlarini qaytarishga; Oʻzbekiston Respublikasi Soliq kodeksining 228-moddasiga muvofiq, soliq toʻlovchilarning bankdagi hisob raqamlariga pul mablagʻlarini oʻtkazib berish. 3. Soliqlar boʻyicha qarzdorlikni qoplash hisobiga QQS summasini qaytarishni tegishli moliya organlari davlat soliq xizmati organlari tomonidan korxonalarning yozma arizalariga asosan qaytarish boʻyicha xulosa taqdim qilingandan soʻng amalga oshiradilar. Soliqlar boʻyicha qarzdorlik, shu jumladan, Oʻzbekiston Respublikasi Soliq kodeksining 207 moddasiga muvofiq, QQS toʻlovlari boʻyicha qarzdorlikni hisobga olgan holda soliqlar boʻyicha qarzlarni yopish hisobiga QQS summasini qaytarish, QQSning ortiqcha summasi doirasidagi mablagʻlar summalarini boshqa soliq turlari boʻyicha, Oʻzbekiston Respublikasi Soliq kodeksining 23-moddasiga muvofiq aniqlangan mavjud qarz miqdorida jismoniy shaxslarning daromad soligʻini hisobga olmagan holda yoʻnaltirish yoʻli bilan zarurat tugʻilgan holda maxsus 23202-son hisobvaraqdan foydalangan holda amalga oshiriladi. Korxonaning hisob raqamiga QQSning qaytariladigan summasini oʻtkazishni tegishli moliya organlari 23402 balans hisob raqamidan QQS uchun shartli hisobvaraq raqami (ShHR)dan amalga oshiradilar. Mablagʻ oʻtkazish budjetga tushadigan QQS ning joriy tushumlaridan, ushbu tushumlarning respublika budjeti va Qoraqalpogʻiston Respublikasi hamda mahalliy budjetlarga taqsimlanguniga qadar amalga oshiriladi. 4. Soliqlardan qarzi boʻlmagan korxonaga QQS summasini qaytarish Oʻzbekiston Respublikasi Moliya vazirligi Yagona gʻazna hisobvaragʻidan (bundan buyon matnda YaGʻH deb yuritiladi) tegishli davlat soliq xizmati organining xulosasida belgilangan summa doirasidagi mablagʻlarni korxonaning bank hisobvaragʻiga oʻtkazish yoʻli bilan amalga oshiradi. 5. QQS summasini qaytarishni ushbu Nizomining 4-bandiga muvofiq, tegishli davlat soliq xizmati organidan soliq toʻlovchining QQSni qaytarish toʻgʻrisidagi arizasi olingan vaqtdan boshlab yigirma kun mobaynida amalga oshiriladi. 6. Soliq toʻlovchilar QQS summasini qaytarish uchun mazkur Nizomning 4-bandiga muvofiq roʻyxatga olingan joydagi tuman (shahar) davlat soliq inspeksiyasiga ushbu Nizomning 1-ilovasiga muvofiq shakldagi arizaga quyidagi hujjatlarni toʻrt nusxada ilova qilgan holda taqdim qiladilar: a) tuman (shahar) davlat soliq inspeksiyasi tomonidan tasdiqlangan soliq toʻlovchining soliq va boshqa majburiy toʻlovlar boʻyicha solishtirish dalolatnomasi. Soliq toʻlovchining soliq va boshqa majburiy toʻlovlardan qarzdorligi boʻyicha solishtirish dalolatnomasi soliq va boshqa majburiy toʻlovlarning turlari boʻyicha hisobot oyining 15-sanasiga qadar tuziladi hamda kalendar oy mobaynida amal qiladi; b) Soliq hisobotining shakllariga (roʻyxat raqami 2439, 2013-yil 22-mart) (Oʻzbekiston Respublikasi qonun hujjatlari toʻplami, 2013-y., 12-(I)-son, 162-modda) muvofiq QQS hisob-kitobi; v) soliq toʻlovchining rahbari va bosh hisobchisi (yoki zimmasiga buxgalteriya hisobini yuritish va moliyaviy boshqarish vazifalari yuklangan boshqa shaxs) va davlat soliq xizmati organining QQSni qaytarilishi boʻyicha materiallarni koʻrib chiqish vazifasi yuklatilgan javobgar xodimi tomonidan imzolangan soliq toʻlovchining bankdagi hisob raqamiga qaytariladigan QQSning mazkur Nizomning 2 va 3-ilovalariga muvofiq shakldagi hisob-kitobi (hisob-kitoblarni toʻldirish boʻyicha shartli misol ushbu Nizomning 2a va 2b-ilovalarida keltirilgan); g) agarda, soliq toʻlovchilarga ilgari QQS summasi qaytarilgan boʻlsa, u holda ushbu Nizomning 4-ilovasiga muvofiq shaklda qaytarilgan QQS summasining sanasi, davri va summasi toʻgʻrisida maʼlumot taqdim qilinadi; d) agarda, soliq toʻlovchilarga QQS mazkur Nizomning 15-bandida belgilangan tartibda qaytarilgan taqdirda, soliq toʻlovchining mansabdor shaxsi imzolagan va muhr bilan tasdiqlangan tovarlar (ishlar, xizmatlar) yetkazib berishga doir tuzilgan shartnomalarning nusxalari, tovarlar (ishlar, xizmatlar) sotilganligini tasdiqlovchi birlamchi hujjatlarning nusxalari, soliq toʻlovchilarning yetkazib beruvchi korxonalardan qarzi boʻyicha solishtirish dalolatnomalari, shuningdek yetkazib beruvchi korxonalarning soliq va majburiy toʻlovlar boʻyicha budjet, Moliya vazirligi huzuridagi budjetdan tashqari Pensiya jamgʻarmasiga, Respublika yoʻl jamgʻarmasiga, shuningdek budjetdan tashqari Umumtaʼlim maktablari, kasb-hunar kollejlari, akademik litseylar va tibbiyot muassasalarini rekonstruksiya qilish, mukammal taʼmirlash va jihozlash jamgʻarmasiga majburiy ajratmalar boʻyicha qarzdorligini hisobga olgan holda qarzdorligi boʻyicha belgilangan tartibda rasmiylashtirilgan solishtirish dalolatnomalari; Solishtirish dalolatnomasi hujjatlar taqdim qilinadigan oyning birinchi yoki keyingi sanalari holatiga tuziladi hamda taqvimiy oy mobaynida haqiqiydir. e) agarda yuklab joʻnatilgan tovar uchun valyuta tushumi turli chet el valyutasida amalga oshirilayotgan boʻlsa, chet el valyutasini yuklab joʻnatish amalga oshirilgan oyning soʻnggi kunidagi Oʻzbekiston Respublikasi Markaziy banki tomonidan belgilangan kurs boʻyicha milliy valyutada (soʻmda) qayta hisoblab chiqishning mazkur Nizomning 9-ilovasiga muvofiq shaklda soliq toʻlovchi tomonidan imzolangan va uning muhri bilan tasdiqlangan hisob-kitobi. 7. Mazkur Nizomning 6-bandida koʻrsatilgan hujjatlarga qoʻshimcha ravishda quyidagi hujjatlar toʻrt nusxada taqdim etiladi: a) tovarlarni eksport qilish natijasida hosil boʻlgan QQS summasini qaytarish uchun: soliq toʻlovchining mansabdor shaxsi imzolagan va muhr bilan tasdiqlangan kontrakt nusxasi; tovarlarni eksport rejimida bojxona rasmiylashtiruvini amalga oshiradigan davlat bojxona organining belgilari bilan bojxona yuk deklaratsiyasi (keyinchalik — BYuD) nusxasi, shuningdek BYuD yigʻma koʻchirma reyestri; kontrakt (tovarlarning yuklab joʻnatilgan turkumi) boʻyicha valyuta tushumlarini tushganligini tasdiqlovchi bank koʻchirmasi va shaxsiy hisob raqamdan koʻchirmalarning yigʻma reyestri, shuningdek koʻchirmalarning yigʻma reyestri; tovarlarni respublika hududidan tayinlangan mamlakatga olib chiqish dalilini tasdiqlaydigan bojxona organlari tomonidan belgi qoʻyilgan tovarlarga ilova qilinadigan hujjatlarning nusxalari; b) chet el diplomatiya vakolatxonalari va ularga tenglashtirilgan vakolatxonalarning rasmiy foydalanishi uchun tovarlar (ishlar, xizmatlar) sotilishi natijasida hosil boʻlgan QQS summasini qaytarish uchun — soliq toʻlovchining mansabdor shaxsi tomonidan imzolangan va muhr bilan tasdiqlangan belgilangan shaklda rasmiylashtirilgan hisobvaraq-fakturaning nusxasi; v) “bojxona hududida qayta ishlash” bojxona rejimida joylashtirilgan tovarlarni qayta ishlash boʻyicha ishlarni bajarish, xizmatlar koʻrsatish, shuningdek, Oʻzbekiston Respublikasi hududi orqali chet el yuklarini tashish (tranzit tashishlar) natijasida hosil boʻlgan QQS summasini qaytarish uchun: soliq toʻlovchining mansabdor shaxsi imzolagan va muhr bilan tasdiqlangan tovarlarni qayta ishlash boʻyicha xizmatlarni koʻrsatish, ishlarni bajarish uchun kontraktlar nusxasi; shaxsiy hisobvaraqdan bundan oldingi xatboshida koʻrsatilgan bajarilgan ish (koʻrsatilgan xizmat)larga toʻlovlarni tasdiqlovchi bank koʻchirmasi va yigʻma reyestr koʻchirmasi; soliq toʻlovchining mansabdor shaxsi imzolagan va muhr bilan tasdiqlangan, ishlar (xizmatlar) sotuvchi va xaridori tomonidan imzolangan ishlar bajarilganligi, xizmatlar koʻrsatilganligini tasdiqlaydigan hujjatlarning nusxasi; g) ichki bozorda yarim tayyor toʻqimachilik mahsulotlari (kalava, gazmol, trikotaj polotno va paxtani yigirish chiqindilari)ni erkin muomaladagi valyutaga QQSni nol darajali stavkasini qoʻllash bilan sotilishi natijasida hosil boʻlgan QQS summasini qaytarish uchun: soliq toʻlovchining mansabdor shaxsi imzolagan va muhr bilan tasdiqlangan toʻqimachilik yarim tayyor mahsulotlarni yetkazib berishga kontrakt nusxasi; toʻqimachilik yarim tayyor mahsulotlarni sotib oluvchiga joʻnatilganligini tasdiqlovchi belgilangan shaklda rasmiylashtirilgan hisobvaraq-fakturalarning nusxalari; d) aholiga suv taʼminoti, kanalizatsiya, issiqlik taʼminoti va sanitariya tozalash boʻyicha kommunal xizmatlar koʻrsatish natijasida hosil boʻlgan QQSning ortiqcha summasini qaytarish uchun — nol stavkasini qoʻllanilganligini tasdiqlovchi hujjatlarning nusxasi: suv taʼminoti va kanalizatsiya boʻyicha — suv sotish va kanalizatsiya xizmatlarini koʻrsatganlik toʻgʻrisida maʼlumot; issiqlik taʼminoti boʻyicha — issiqlik energiyasini sotganligi toʻgʻrisida maʼlumot; sanitariya tozalash boʻyicha — sanitariya tozalash xizmatlarini koʻrsatganligi toʻgʻrisida maʼlumot. e) yoʻlovchilar, bagajlar, yuklar va pochtani xalqaro yoʻnalishda tashish boʻyicha xizmatlar koʻrsatish natijasida hosil boʻlgan QQS summasini qaytarish uchun — mazkur Nizomning 10-ilovasiga muvofiq shakldagi, soliq toʻlovchi tomonidan imzolangan va uning muhri bilan tasdiqlangan yoʻlovchilar, bagajlar, yuklar va pochtani xalqaro yoʻnalishda tashish boʻyicha yagona xalqaro tashish hujjatlari reyestri. 8. Arizalar va ularga ilova qilinadigan hujjatlar davlat soliq inspeksiyasining devonxonasi tomonidan qabul qilinayotgan hujjatlarning roʻyxati va miqdorini koʻrsatgan holda masʼul xodimning tilxati bilan qabul qilinadi. QQSni qaytarish uchun taqdim qilingan hujjatlar toʻplami bilan birga, ushbu hujjatlarni qabul qilib oluvchi vazirlik va idoralarning nomi, kelib tushish sanasi, ijrochining familiyasi va lavozimi majburiy ravishda qayd qilingan holda, ushbu Nizomning 6-ilovasiga muvofiq shaklda texnik yoʻnalish qogʻozi (tuman (shahar) davlat soliq inspeksiyasi tomonidan rasmiylashtiriladigan) taqdim qilinadi. Texnik yoʻnalish qogʻozining nusxasi hujjatlar toʻplamining barcha oʻtish bosqichlari mobaynida davlat soliq xizmati organlari va Moliya vazirligida saqlanadi. 9. Hujjatlar olinganidan keyin tegishli tuman (shahar) davlat soliq inspeksiyasi toʻrt ish kuni mobaynida QQS boʻyicha nol stavkasini qoʻllashning asosliligi, mazkur Nizomning 6 va 7-bandlarida koʻrsatilgan hujjatlarning borligi va ishonchliligini tekshiradi. QQSni qaytarishni rad etish mazkur Nizomning 17-bandida belgilangan asoslar boʻyicha va tartibda amalga oshiriladi. 10. QQSni qaytarish toʻgʻrisida ijobiy qaror qabul qilinganda tuman (shahar) davlat soliq inspeksiyasi soliq toʻlovchi arizasi olingan kundan boshlab 4 ish kunidan kechiktirmay: arizachi taqdim etgan bank hisob raqamiga oʻtkaziladigan QQSning ortiqcha summasi hisob-kitobining barcha nusxalarini tasdiqlaydi; mazkur Nizom 7-ilovasiga muvofiq shaklda QQSni qaytarish boʻyicha xulosani (keyinchalik — xulosa) rasmiylashtiradi va uni bundan keyin koʻrib chiqish uchun yuqori davlat soliq boshqarmasiga taqdim etadi. Yuqori soliq boshqarmasiga yuborilayotgan xulosaga roʻyxat bilan birgalikda arizachi taqdim etgan hujjatlar uch nusxada ilova qilinadi. Hujjatlarning bir nusxasi davlat soliq inspeksiyasida saqlash uchun qoldiriladi. Bunda arizachidan tegishli hujjatlarni qabul qilgan davlat soliq inspeksiyasi xulosaga ilova qilinayotgan hujjatlar barcha nusxalarining aynan bir xilligi, shuningdek ularning butligi uchun javobgar hisoblanadi. 11. Davlat soliq boshqarmasi xulosa olingandan keyin 4 ish kunidan kechiktirmay olingan xulosaning asosliligini tekshiradi. Mazkur tekshirish natijalari boʻyicha xulosani kelishib tekshirilgan va kelishilgan xulosani Oʻzbekiston Respublikasining Davlat soliq qoʻmitasiga taqdim etadi yoki QQSni qaytarishni mazkur Nizomning 17-bandida belgilangan asoslar boʻyicha va tartibda rad etadi. Davlat soliq qoʻmitasiga yuborilayotgan xulosaga tegishli roʻyxat bilan birgalikda davlat soliq inspeksiyasi taqdim etgan hujjatlarning ikki nusxasi ilova qilinadi. Hujjatlarning bir nusxasi davlat soliq boshqarmasida saqlash uchun qoldiriladi. Bunda davlat soliq boshqarmasi xulosaga ilova qilinayotgan hujjatlar barcha nusxalarining aynan bir xilligi, shuningdek ularning butligi uchun javobgar hisoblanadi. 12. Oʻzbekiston Respublikasi Davlat soliq qoʻmitasi olingan kundan boshlab 4 ish kuni mobaynida xulosaning asosliligini tekshiradi, tasdiqlaydi va uni QQSni qaytarish uchun Oʻzbekiston Respublikasi Moliya vazirligiga topshiradi yoki mazkur Nizomning 17-bandida belgilangan asoslar boʻyicha va tartibda QQSni qaytarishni rad etadi. Bunda Moliya vazirligiga yuborilayotgan xulosaga mazkur Nizomning 6 va 7-bandlarida koʻrsatilgan hujjatlarning bir nusxasi roʻyxat bilan ilova qilinadi. Hujjatlarning bir nusxasi Davlat soliq qoʻmitasida saqlash uchun qoldiriladi. 13. Oʻzbekiston Respublikasi Davlat soliq qoʻmitasining xulosasini koʻrib chiqish va QQS summasini qaytarish Oʻzbekiston Respublikasi Moliya vazirligi tomonidan Oʻzbekiston Respublikasi Davlat soliq qoʻmitasining xulosasi taqdim etilgan kundan boshlab 8 ish kunidan kechiktirmay quyidagi tartibda amalga oshiriladi: Oʻzbekiston Respublikasi Davlat soliq qoʻmitasining xulosasi Oʻzbekiston Respublikasi Moliya vazirligining tegishli tarmoq boshqarmasi (bundan buyon matnda tarmoq boshqarmasi deb yuritiladi) tomonidan 6 ish kuni mobaynida koʻrib chiqiladi. Tarmoq boshqarmasi koʻrib chiqish natijalari boʻyicha QQS summasini qaytarish toʻgʻrisida soʻrovnoma (bundan buyon matnda soʻrovnoma deb yuritiladi) tayyorlaydi. Soʻrovnoma (asli va bir nusxasi) Oʻzbekiston Respublikasi moliya vazirining mutasaddi oʻrinbosari tomonidan imzolanadi va Oʻzbekiston Respublikasi Davlat soliq qoʻmitasi xulosasi bilan birgalikda Oʻzbekiston Respublikasi Moliya vazirligi Gʻaznachiligiga (bundan buyon matnda Gʻaznachilik deb yuritiladi) YaGʻHdan soliq toʻlovchining hisob raqamiga toʻlovni amalga oshirish uchun topshiriladi; Gʻaznachilik xodimi soʻrovnoma nusxasiga soʻrovnomani qabul qilib olingan kun va vaqtni qoʻyib, uni tarmoq boshqarmasiga qaytaradi; Gʻaznachilik soʻrovnoma va Oʻzbekiston Respublikasi Davlat soliq qoʻmitasining xulosasini olgandan soʻng 2 ish kuni mobaynida mazkur Nizomning 6 va 7-bandlarida koʻrsatilgan hujjatlar mavjud boʻlgan taqdirda YaGʻH dan QQS summasi toʻlovini amalga oshiradi. Gʻaznachilik YaGʻH dan QQS summasi toʻlovini amalga oshirgandan soʻng Oʻzbekiston Respublikasi Davlat soliq qoʻmitasining xulosasi, shuningdek unga ilova qilingan hujjatlarni tegishli tarmoq boshqarmasiga qaytaradi. Oʻzbekiston Respublikasi Moliya vazirligi QQSni qaytarishni rad etgan taqdirda ushbu toʻgʻrisida soliq toʻlovchi va Oʻzbekiston Respublikasi Davlat soliq qoʻmitasiga yozma ravishda maʼlum qiladi. 14. Gʻaznachilik YaGʻH dan QQS summasi toʻlovini amalga oshirgandan soʻng Gʻaznachilik va Oʻzbekiston Respublikasi Davlat soliq qoʻmitasi maʼlumotlar bazalarining oʻzaro elektron aloqasi yoʻli bilan, Davlat soliq qoʻmitasini, shuningdek Oʻzbekiston Respublikasi Moliya vazirligining tarmoq boshqarmasi va Davlat budjeti bosh boshqarmasini xabardor qiladi. Oʻzbekiston Respublikasi Davlat soliq qoʻmitasi belgilangan tartibda ushbu toʻgʻrisida tegishli davlat soliq xizmati organlarini xabardor qiladi. Gʻaznachilik tomonidan oʻzaro elektron aloqasi yoʻli bilan taqdim etilgan xabarnomalar davlat soliq xizmati organlari tomonidan soliq toʻlovchilarning shaxsiy kartochkalariga QQS boʻyicha summani toʻlov topshiriqnomalari nusxalarida koʻrsatilgan summaga kamaytirish toʻgʻrisida yozuv kiritish uchun asos hisoblanadi. Soʻrovnoma nusxasi, Oʻzbekiston Respublikasi Davlat soliq qoʻmitasining xulosasi, hamda unga ilova qilingan hujjatlar tegishli tarmoq boshqarmasida, soʻrovnomaning asl nusxasi esa Gʻaznachilikda saqlanadi. 15. Soliq toʻlovchining Oʻzbekiston Respublikasi Moliya vazirligiga yozma murojaati boʻyicha QQSning ortiqcha summasini qaytarish soliq toʻlovchining Moliya vazirligi huzuridagi budjetdan tashqari Pensiya jamgʻarmasi, Respublika yoʻl jamgʻarmasi hamda budjetdan tashqari Umumtaʼlim maktablari, kasb-hunar kollejlari, akademik litseylar va tibbiyot muassasalarini rekonstruksiya qilish, mukammal taʼmirlash va jihozlash jamgʻarmasi oldidagi qarzlarini soʻndirishga, shuningdek yetkazib beruvchi korxonalar soliq boʻyicha qarzlarni hamda Moliya vazirligi huzuridagi budjetdan tashqari Pensiya jamgʻarmasi, Respublika yoʻl jamgʻarmasi hamda budjetdan tashqari Umumtaʼlim maktablari, kasb-hunar kollejlari, akademik litseylar va tibbiyot muassasalarini rekonstruksiya qilish, mukammal taʼmirlash va jihozlash jamgʻarmasi oldidagi qarzlarini soʻndirish orqali tovarlar (ishlar, xizmatlar) uchun ularga soliq toʻlovchining toʻlovlarini (shu jumladan boʻnak toʻlovlarini) toʻlash hisobiga amalga oshirilishi mumkin. 16. Tegishli davlat soliq xizmati organlari har oyda, hisobot oyidan keyingi oyning 10-kuniga qadar tegishli davlat soliq boshqarmalariga mazkur Nizomning 8-ilovasida keltirilgan shakliga muvofiq korxonalar boʻyicha hosil boʻlgan va haqiqatda qaytarilgan QQSning ortiqcha summasi boʻyicha maʼlumot taqdim etadilar. Taqdim etilgan maʼlumot asosida davlat soliq boshqarmasi QQS boʻyicha qaytarilgan summalar toʻgʻrisida hudud boʻyicha yigʻma maʼlumot tuzadi va uni belgilangan muddatlarda Davlat soliq qoʻmitasiga taqdim etadi, Davlat soliq qoʻmitasi bu maʼlumotni hududlar boʻyicha jamlab chiqadi va har oyda, hisobot oyidan keyingi oyning 25-kunidan kechiktirmay uni Oʻzbekiston Respublikasi Moliya vazirligiga taqdim etadi. 17. Davlat soliq xizmati organlari, Moliya vazirligi QQSning ortiqcha summasini mazkur Nizomning 4-bandi boʻyicha qaytarishni rad javobini berish qarorini qabul qilishga quyidagi holatlarda haqli: soliq toʻlovchining soliq boʻyicha soliq qarzdorligi mavjud boʻlgan holatda; hisobga olinadigan QQS summasini eksportga sotilgan tovarlar oboroti boʻyicha kelib tushmagan valyuta tushumlariga toʻgʻrilanmagan holatda; hujjatlar roʻyxat boʻyicha toʻliq boʻlmagan holatda taqdim etilganda; ishonchsiz hujjatlar taqdim etilganda; hujjatlarni mazkur Nizomning 6 va 7-bandlarida koʻrsatilgan talablarni buzgan holda rasmiylashtirib taqdim qilganda. Bunda QQS boʻyicha ortiqcha summani qaytarishga rad etish toʻgʻrisidagi xat rad etish sabablari va asoslarini koʻrsatgan holda bayon etilishi kerak. 18. Davlat soliq xizmati organlari tomonidan xulosa va unga ilova qilinadigan hujjatlar taqdim etilishi feldyegerlik xizmatlari boʻlinmalari orqali amalga oshiriladi. 19. Oʻzbekiston Respublikasi Moliya vazirligi davlat soliq xizmatining tegishli organlari bilan birgalikda QQSni boʻyicha ortiqcha summani hosil boʻlishi asosliligini aniqlash uchun hujjatlarni tekshirishga haqlidir. 20. Moliya organlari va davlat soliq xizmati organlari belgilangan tartibda soliq toʻlovchilarni QQS boʻyicha qaytariladigan summasini toʻgʻri hisoblanganligi va ular taqdim etgan qaytarishga doir materiallar masalasi boʻyicha birgalikda tekshirishni amalga oshiradilar. Ortiqcha qaytarish summasi olinganligi dalillari aniqlangan taqdirda soliq toʻlovchidan haqiqatda qaytarishning hisob-kitob qilingan va aniqlangan summalari oʻrtasidagi farq olib qoʻyiladi hamda respublika budjetining daromadiga, budjet tizimi budjetlari daromadlar tasnifining 3 450 721 “Respublika budjeti xarajatlarini qoplash” kodiga yoʻnaltiriladi, aybdor mansabdor shaxslar esa qonunda belgilangan tartibda javobgarlikka tortiladilar. Agarda, ortiqcha qaytarish summasi olinganligi dalillari soliq toʻlovchilarning oʻzlari tomonidan aniqlangan taqdirda, soliq toʻlovchidan haqiqatda qaytarishning hisob-kitob qilingan va aniqlangan summalari oʻrtasidagi farq olib qoʻyiladi hamda respublika budjetining daromadiga, budjet tizimi budjetlari daromadlar tasnifining 3 450 721 “Respublika budjeti xarajatlarini qoplash” kodiga yoʻnaltiriladi. Soliq toʻlovchilarning yozma bildirishnomasi va unga ilova qilingan toʻlov topshiriqnomasi davlat soliq xizmati organlari tomonidan soliq toʻlovchilarning shaxsiy kartochkasiga tegishli yozuvlarni qayd qilishga asos boʻlib xizmat qiladi. 21. Taqdim etilayotgan hisob-kitoblar, birlamchi hujjatlar va boshqa materiallar, shuningdek ular nusxalarining ishonchliligi va asosliligi, toʻlov hujjatlarining toʻgʻri va oʻz vaqtida rasmiylashtirilishi, ularni toʻlashga oʻz vaqtida taqdim etish, mablagʻlarni oʻtkazish va maqsadli toʻlov boʻyicha qayd etish uchun shaxsan javobgarlik soliq toʻlovchilarning rahbarlari hamda bosh buxgaltyerlari zimmasiga yuklanadi. 22. Davlat soliq xizmati organlari tomonidan xulosani oʻz vaqtida va toʻgʻri taqdim qilish boʻyicha javobgarlik tegishli davlat soliq xizmati organlarining rahbarlari zimmasiga yuklatiladi. 23. Mazkur Nizom talablarini qatʼiy bajarish, maqsadli toʻlov boʻyicha moliyalashni imkoni boricha qisqa muddatlarda oʻtkazish uchun shaxsan javobgarlik tegishli korxonalar va tashkilotlar rahbarlarining zimmasiga yuklanadi. 24. QQS summasini qaytarish toʻgʻrisida davlat soliq xizmati organi xulosasida koʻrsatilgan mablagʻlarni oʻz vaqtida oʻtkazish, shuningdek hujjatlar toʻplamini Oʻzbekiston Respublikasi Moliya vazirligidan oʻtish boʻyicha texnik yoʻnalish qogʻozini oʻz vaqtida va toʻgʻri rasmiylashtirilishi uchun javobgarlik Oʻzbekiston Respublikasi Moliya vazirligi tegishli mansabdor shaxslarining zimmasiga yuklanadi.